Óvíst hvenær framkvæmdir við Þjóðbraut hefjast Framkvæmdir við nýja Þjóðbraut , nýja innkeyrslu til Akraness , verða í fyrsta lagi á vegaáætlun árið 2008 . Þetta upplýsti Sturla Böðvarsson samgönguráðherra á fundi með bæjaryfirvöldum á Akranesi í síðustu viku . Fundinn sátu einnig fulltrúar frá Vegagerðinni . Sem kunnugt er hefur bæjarstjórn Akraness þrýst mjög á að framkvæmdir hefjist sem fyrst og í byrjun desember lagði meirihluti bæjarstjórnar til að þá væri unnið að því að koma framkvæmdinni inn á vegaáætlun fyrr en gert hafði verið ráð fyrir þannig að framkvæmdir gætu hafist árið 2007 . Vildi meirihlutinn að framkvæmdirnar yrðu boðnar út þegar í desember en af því varð ekki . Á fundinum í síðustu viku kom fram að hönnun verksins væri nánast lokið og útboðsgögn að verða tilbúin . Gert er ráð fyrir tveimur hringtorgum með fjórum stútum hvort ásamt sér tengingu við Ketilsflöt og innkeyrslu á lóð verslunar Bónuss sem nú er að rísa við Þjóðbraut . Áætlað er að framkvæmdir taki um 10 mánuði og kosti í heild sinni um 200 milljónir króna og er hlutur Akraneskaupstaðar um 35 milljónir króna . Samgönguráðherra upplýsti að um þessar mundir standi yfir endurskoðun samgönguáætlunar og unnið sé að því að setja þetta verk inn í þá áætlun . Einnig sé unnið að því í ráðuneytinu í samvinnu við fjármálaráðuneytið að afla heimilda fyrir framkvæmdinni sem fyrst og semja við bæjaryfirvöld um fjármögnun hennar , þannig að hægt verði að flýta henni umfram það sem væntanlega samgönguáætlun gerir ráð fyrir sem eins og áður sagði verður í fyrsta lagi árið 2008 .